આજકાલની ફેશનમાં સિલ્ક ધૂમ મચાવી રહ્યુ છે. વિવિધ પ્રકારના ફેબ્રિકની યાદી તૈયાર કરો તો તેમાં રો સિલ્કનું આગવું સ્થાન આવે. આ ફેબ્રિક તેના રફ લુકના કારણે અથવા તો તેના વાઇબ્રન્ટ અને ફ્રેશ કલરના કારણે અથવા તો એમ કહી શકાય કે ફેબ્રિકના પોતાના રિચ લુકના કારણે રો સિલ્ક સાથે જ રિચનેસ સંકળાયેલી છે. તે જોતાં કહી શકાય કે તે તમામ વર્ગ માટે નહીં, પણ એક ચોક્કસ વર્ગ માટે છે. રો સિલ્કની બનાવટ માટે બિહારનું ભાગલપુર દસકાઓથી જાણીતું છે. રો સિલ્કનું ટેક્સ્ચર થોડું જાડું અને ખરબચડું હોય છે અને ફેબ્રિકનો પોતાનો એક અલગ ફોલ છે, જે પહેર્યા પછી થોડું સ્ટિફ લાગે છે. રો સિલ્કનો ઉપયોગ ઘણી વસ્તુઓમાં થાય છે. જેમ કે, સલવાર-કમીઝ, ચૂડીદાર, બ્લાઉઝ, દુપટ્ટા અને સ્કર્ટ્સ. રો સિલ્ક મટિરિયલનો આખો ડ્રેસ ન બનાવતાં એનો પેચ તરીકે ઉપયોગ કરવામાં આવે તો તે વધારે સારું લાગશે. રો સિલ્ક એ પ્યોર સિલ્ક છે. આથી જો તમે રો સિલ્કનો આખો ડ્રેસ પહેરવા માગતા હોવ તો તમારે એમાં લાઇનિંગ નાખવું પડે અને લાઇનિંગ નાખ્યા પછી એ ડ્રેસ પહેર્યો હોય એવું નહીં પરંતુ ગોદડું પહેર્યું હોય એટલો જાડો લાગે છે. એના બદલે જો સેમી બ્રોકેડનો ડ્રેસ હોય એમાં નેક યોક અને સ્લીવમાં જો રો સિલ્કનો ઉપયોગ કરવામાં આવે તો વધારે સારું લાગશે અને ડ્રેસ હાઇલાઇટ પણ થશે. જો તમારું ફિગર મેઇન્ટેન હોય તો તમે રો સિલ્કનો અનારકલી પણ પહેરી શકો. કોઠામાં કોઈ પણ બીજું ફેબ્રિક લઈને માત્ર ઘેરામાં જ રો સિલ્કનો ઉપયોગ કરવો. A-લાઇન ઘેરો પણ સારો લાગશે. રો સિલ્ક શરીરથી અળગું રહે છે અને માત્ર ઘેરામાં જ ઉપયોગ થયો હોવાથી રિચ લુક આવશે. અને જો તમારે કંઈક અલગ જ ટ્રાય કરવું હોય તો રો સિલ્કનું સ્ટ્રેટ પેન્ટ અને એના પર પ્યોર શિફોન કે પ્યોર જ્યોર્જેટનો લોન્ગ કુરતો ખૂબ જ સ્માર્ટ લાગશે.